钦定古今图书集成/理学汇编/字学典/第051卷 > 《唐张怀瓘书断》 > 《大篆》
## 钦定古今图书集成/理学汇编/字学典/第051卷 > 《唐张怀瓘书断》 > 《大篆》

按大篆者，周宣王太史史籀所作也。或曰柱下史始
变古文，或同或异，谓之为篆。篆者，传也，传其物理，施
之无穷。甄鄷定六书，三曰篆书，八体书法一曰大篆。
又《汉书艺文志》“《史籀》十五篇，并此也。以史官制之，用
以教授，谓之史书，凡九千字。”秦赵高善篆，教始皇少
子胡亥书。又汉文帝王遵、严延年并工史书是也。秦
焚书，惟《易》与史篇得全。《吕氏春秋》云“仓颉造大篆。”非
也。若仓颉造大篆，则置古文何地？所谓籀篆，盖其子
孙是也。史籀即大篆之祖也。